TARTALOMJEGYZÉK

1. Bevezetés

2. A tagállami jelentéstétel

3. A veszélyes hulladék keletkezése

4. A tagállamokból kifelé irányuló hulladékszállítás

5. A tagállamokba irányuló hulladékszállítás

6. Illegális szállítmányok, ellenőrzések és végrehajtási intézkedések

7. Általános következtetések

8. Következő lépések 10





Az EU tagállamaiban a veszélyes és egyéb hulladékok keletkezésével, kezelésével és szállításával kapcsolatos fejlemények, 2010-2012

1.Bevezetés

A veszélyes hulladékok országhatárokat átlépő szállítását és ártalmatlanítását , 1989. március 22-i Bázeli Egyezmény szabályozza, amelynek az Európai Unió (EU) is részes fele. Az említett egyezmény célja az emberi egészség és a környezet védelme a veszélyes hulladékok káros hatásaitól.

Az EU az Európai Szabadkereskedelmi Társulás (EFTA) országaival, a Gazdasági Együttműködési és Fejlesztési Szervezettel (OECD), valamint az egyezményben részes egyéb harmadik országokkal együtt létrehozott egy rendszert a hulladékok uniós határokon belüli szállításának felügyeletére és ellenőrzésére. Az egyezményt az uniós jogba a hulladékszállításról szóló, 2006. június 14-i 1013/2006/EK európai parlamenti és tanácsi rendelet ülteti át. A tagállamokban közvetlenül alkalmazandó rendeletet 2014-ben módosította a 660/2014/EU rendelet.

A tagállamok minden naptári évben jelentést nyújtanak be az egyezmény Titkárságához az előző naptári évre vonatkozó jogi rendelkezésekkel, végrehajtással és környezetvédelmi intézkedésekkel kapcsolatban. Ezt a jelentést a Bizottság is megkapja, és a tagállamok egy végrehajtási kérdőívre adott válaszok formájában további információkat is közölnek. A rendelet 51. cikkének (4) bekezdése úgy rendelkezik, hogy a Bizottság a tagállamok válaszai alapján háromévente jelentést készít a rendelet alkalmazásáról. A 2010–2012-re vonatkozó tagállami adatok Eurostathoz való benyújtásának határideje 2014. június 18. volt.

Ez a negyedik végrehajtási jelentés a 2010–2012 közötti időszakról számol be. A Bizottság harmadik, a 2007–2009 közötti időszakra vonatkozó jelentése 2012 augusztusában került közzétételre. A 2010–2012 közötti időszakra vonatkozó részletes adatok, amelyek a tagállamok által a Bázeli Egyezmény értelmében tett jelentéseken alapulnak, az e jelentést kísérő bizottsági szolgálati munkadokumentum A. és B. részében találhatók. A bizottsági végrehajtási kérdőívre adott, szintén 2010–2012-re vonatkozó tagállami válaszok a munkadokumentum E. részében olvashatók. A hulladék keletkezésére, kezelésére és szállítására vonatkozó kvantitatív adatokat a munkadokumentum A. részében szereplő táblázatok és ábrák foglalják össze. A főbb meghatározások az A.1.0. függelékben szerepelnek.

Ez a végrehajtási jelentés a 27 tagállam által 2007–2009 vonatkozásában és 2010–2012 vonatkozásában benyújtott adatok összehasonlításával is foglalkozik. Az ebben a jelentésben említett, 2007–2009 közötti időszakra vonatkozó adatok némelyike eltér a 2007–2009 közötti időszakra vonatkozó jelentésben eredetileg hivatkozottaktól, ugyanis a tagállamok által időközben benyújtott válaszok is figyelembevételre kerültek.

A Bázeli Egyezmény az egyezményben részes egyes országokba irányuló és azokból kifelé történő szállításokra használja a „behozatal” és a „kivitel” kifejezéseket. Az uniós jog szerint ezek a kifejezések az Unió egészének viszonylatában értelmezendők. Ebben a dokumentumban azonban e két, idézőjelek közé tett kifejezést a Bázeli Egyezmény szerinti jelentésükben használjuk, vagyis az Unión kívüli és az Unió tagállamai közötti mozgásokat egyaránt lefedik.